
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea participării Municipiului Timişoara, în calitate de partener, în cadrul Proiectului „Noi tehnologii în prevenirea, diagnosticul şi tratamentul cancerului în regiunea Timiș - Bekes - Arad" - acronim HURO-ONCO-TEAM

Motivul emiterii proiectului de hotărâre

1. Descrierea situaţiei actuale

Cancerul reprezintă o problemă majoră de sănătate publică, pe plan naţional si regional, cu diferenţe semnificative  în indicatorii de morbiditate/mortalitate, factorii de risc, strategia preventivă prin depistare precoce/screening şi accesul la tratament/îngrijiri paliative. 
Incidenţa crescută a cancerelor, este legată şi de existenta unei infrastrustructuri medicale insuficient dezvoltate pentru controlul agenţilor infecţioşi oncogeni, a serviciilor preventive şi de screening pentru majoritatea populaţiei.  
Încă din anul 2002 Parlamentul European a emis Rezoluţia 2002/2279(INI) care, subliniind inegalităţile între femeile din ţările Comunităţii Europene privind accesul la servicii preventive şi curative cu asigurarea calităţii lor, invită toate Statele Membre să organizeze centre acreditabile de screening cu cel puţin 5.000 de femei testate anual şi centre de tratament mamare cu cel puţin 150 de cazuri noi tratate anual, dintre care cel puţin 1 centru naţional de referinţă cu rol metodologic, în jurul căruia să se grupeze centrele mici pentru organizarea măsurilor de control al cancerului mamar pentru reducerea disparităţilor privind supravieţuirile prin cancer mamar. În multe ţări occidentale, în care au fost stabilite programe de screening, ratele cancerului de col uterin au scăzut chiar cu 65% în ultimele patru decenii.

În zona judeţului Timiş sunt înregistrate circa 2.000 de cazuri noi în fiecare an, cele mai frecvente cancere fiind cele bronhopulmonare, colorectale şi de sân. Acest lucru se întâmplă în primul rând datorită faptului că populaţia, în România ca şi în celelalte ţări din zonă, este într-un proces de îmbătrânire continuă, oamenii trăiesc mai mult, ajung la vârste înaintate şi fac mai frecvent această boală a vârstei a treia. 

La nivelul Spitalului Clinic Municipal de Urgenţă Timişoara, în decursul anului 2016, din cele 38.000 de cazuri internate, 17.000 de internări au fost pentru tumori, din care 3.000 pentru tumori benigne iar peste 14.000 de pacienţi au fost diagnosticaţi sau trataţi de tumori canceroase cu diferite stadii sau localizări. 
Schimbări preconizate şi rezultate aşteptate

Pentru a creşte calitatea serviciilor medicale in domeniul prevenţiei, diagnosticului precoce si a  tratării cancerului  prin îmbunătăţirea infrastructurii şi tehnologiei medicale şi facilitarea schimbului transfrontalier de cunoştinţe medicale prin telemedicină, Municipiul Timişoara, intenţionează sa aplice pentru obţinerea unei finanţări nerambursabile, de aproximativ 11.815.000 euro, în parteneriat cu Spitalul Clinic Municipal de Urgenţă Timişoara, Spitalul de copii „Louis Ţurcanu” Timişoara, Consiliul Judetean Arad si Spitalul Judetean Central Békés. 
  Proiectul „Noi tehnologii în prevenirea, diagnosticul şi tratamentul cancerului în regiunea Timiș - Bekes - Arad" - acronim HURO-ONCO-TEAM va fi finanţat din Fondul European de Dezvoltare Regionala  prin intermediul Programului INTERREG V-A România – Ungaria 2014-2020, Prioritatea de investiţii 9/a – “Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în materie de sănătate, promovând incluziunea socială prin îmbunătăţirea accesului la servicii sociale, culturale şi de recreere, precum şi trecerea de la serviciile instituţionale la serviciile prestate de colectivităţile locale.”

Cele patru instituţii medicale care vor beneficia de proiect: echipamente medicale nou achiziţionate; instituţiile îşi vor moderniza infrastructura şi vor dezvolta o reţea de telemedicină; beneficii economice pentru spitale prin creşterea adresabilităţii pacienţilor datorită serviciilor medicale diversificate şi creşterii calităţii serviciilor medicale.
Principalele rezultate aşteptate in urma implementării acestui proiect constau in creşterea numarului de servicii în instituţiile medicale din zona eligibilă, respectiv garantarea accesului la servicii de sănătate îmbunătăţite a unui număr de minim 1000000 persoane din populaţia celor 3 judeţe din aria de eligibilitate a proiectului si un număr de minim 45 departamente de sănătate afectate de echipamentul modernizat, in cadrul celor 4 spitale partenere.
2. Alte informaţii 

Intenţia partenerilor este de a creste permanent oferta de servicii pentru bolnavii oncologici, astfel încât să se găsească cât mai multe din tratamentele necesare şi să se elimine stresul inerent, generat de deplasarea între spitale
3. Concluzii

Implementarea acestui proiect va permite accesul populaţiei la tehnici moderne de diagnostic şi de tratament, în spaţii medicale reabilitate si dotate cu aparatură medicală performantă pentru 4 spitale din 3 judeţe aflate la graniţa Romania - Ungaria (două spitale din judeţul Timiş, un spital din judeţul Arad si un spital din judeţul Békés).

Acest proiect va fi dezvoltat pentru a îmbunătăţi sănătatea populaţiei, în beneficiul comunităţilor din zona transfrontalieră. 

